LT Europos Sąjungos oficialusis leidinys L 144/43

KOMISIJOS SPRENDIMAS

2012 m. birželio 4 d.

kuriuo nutraukiamas antidempingo tyrimas dėl importuojamos Kinijos Liaudies Respublikos kilmės vyno rūgšties, susijęs tik su vienu Kinijos gamintoju Hangzhou Bioking Biochemical Engineering Co., Ltd

(2012/289/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnį,

pasikonsultavusi su Patariamuoju komitetu,

kadangi:

A. PROCEDŪRA

(1) 2011 m. birželio 15 d. Europos Komisija (toliau – Komisija) gavo skundą dėl tariamo žalingo dempingo, susijusio su importuojama Kinijos Liaudies Respublikos kilmės vyno rūgštimi, kuriame minimas tik vienas Kinijos gamintojas Hangzhou Bioking Biochemical Engineering Co., Ltd. (toliau – susijusi bendrovė).

(2) Skundą pateikė šie gamintojai (toliau – skundo pateikėjai): Distillerie Bonollo SpA, Industria Chimica Valenzana SpA, Distillerie Mazzari SpA, Caviro Distillerie S.r.l. ir Comercial Quimica Sarasa s.l., kurie pagamina didžiąją dalį (šiuo atveju daugiau nei 50 %) visos vyno rūgšties Sąjungoje.

(3) Skunde buvo pateikta dempingo ir importo dempingo kaina daromos materialinės žalos prima facie įrodymų, kurių pakako antidempingo tyrimui inicijuoti.

(4) Komisija, pasikonsultavusi su Patariamuoju komitetu, Europos Sąjungos oficialiajame leidinyje (2) paskelbtu pranešimu inicijavo antidempingo tyrimą dėl importuojamos Kinijos Liaudies Respublikos kilmės vyno rūgšties, susijusį tik su vienu Kinijos gamintoju Hangzhou Bioking Biochemical Engineering Co., Ltd. (toliau – susijusi bendrovė).

(5) Komisija nusiuntė klausimynus Sąjungos pramonei, eksportuojančiam Kinijos Liaudies Respublikos gamintojui, importuotojams ir Kinijos Liaudies Respublikos valdžios institucijoms. Suinteresuotosioms šalims buvo suteikta galimybė per pranešime apie inicijavimą nustatytą terminą pareikšti nuomonę raštu ir pateikti prašymą išklausyti.

(6) Visos suinteresuotosios šalys, kurios to prašė ir nurodė svarbias priežastis, dėl kurių reikėtų jas išklausyti, buvo išklausytos.

B. SKUNDO ATSIĖMIMAS IR TYRIMO NUTRAUKIMAS

(7) 2012 m. vasario 14 d. raštu Komisijai skundo pateikėjai oficialiai atsiėmė skundą.

(8) Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.

(9) Komisija nusprendė, kad šis tyrimas turėtų būti nutrauktas, nes jį atliekant nebuvo nustatyta jokių motyvų ar aplinkybių, įrodančių, kad nutraukus tyrimą būtų pažeisti Sąjungos interesai.

(10) Apie tai pranešta suinteresuotosioms šalims ir suteikta galimybė teikti pastabas. Pastabų, kad tyrimo nutraukimas prieštarautų Sąjungos interesams, negauta.

(11) Todėl Komisija padarė išvadą, kad antidempingo tyrimas dėl į Sąjungą importuojamos Kinijos Liaudies Respublikos kilmės vyno rūgšties turėtų būti nutrauktas nenustatant priemonių,

PRIĖMĖ ŠĮ SPRENDIMĄ:

1 straipsnis

Antidempingo tyrimas dėl importuojamos Kinijos Liaudies Respublikos kilmės vyno rūgšties, kurios KN kodas šiuo metu yra ex 2918 12 00, susijęs tik su vienu Kinijos gamintoju Hangzhou Bioking Biochemical Engineering Co., Ltd, nutraukiamas.

2 straipsnis

Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

Priimta Briuselyje 2012 m. birželio 4 d. Komisijos vardu Pirmininkas José Manuel BARROSO

(1) OL L 343, 2009 12 22, p. 51.

(2) OL C 223, 2011 7 29, p. 11.